ร้านก๋วยเตี๋ยวเปรี้ยวปากเป็นร้านก๋วยเตี๋ยวอยู่ในซ.ท่าข้าม 7 เข้าซ.มานิดเดียวร้านอยู่ซ้ายมือ ร้านเค้าเป็นอาคารพาณิชย์ 1 ห้องแบบ Open Air มีที่นั่งทั้งในร้านและหน้าร้าน จอดรถได้แถว ๆ หน้าร้าน

เมนูของที่ร้านหลัก ๆ ก็คือก๋วยเตี๋ยวมีทั้งต้มยำ , น้ำใส , เย็นตาโฟ นอกจานี้ก็มีสุกี้ด้วย บนโต๊ะจะมีเมนู + เบอร์โต๊ะ และใบสั่งอาหาร เราอยากทานเมนูไหนเส้นอะไรก็เขียนแล้วส่งให้ทางร้าน

เมนูที่สั่ง
- เก๊กฮวยเย็น 20 บ.รสไม่หวานมาก ซึ่งดีไม่ชอบกินแบบหวานเจี๊ยบ ๆ มีกลิ่นหอม ๆ ของใบเตยด้วย
- เกี๊ยวทอด 30 บ. ปริมาณเยอะอยู่ เป็นเกี๊ยวแบบมีหมูสับเป็นไส้อยู่ด้านใน ไม่ได้มีแต่แผ่นเกี๊ยวเปล่า ๆ ทอดกรอบดี ไม่อมน้ำมัน เมนูนี้โอเคจ้า
- ก๋วยเตี๋ยวต้มยำรวมมิตรเพิ่มไข่ 70 บ.ในชามจะมีทั้งหมูสับทำเป็นแผ่นใหญ่ ๆ , ปลาหมึก และกุ้ง ไข่เป็นแบบยางมะตูม เห็นทางร้านเขียนว่าอร่อยไม่ต้องปรุง แซ่บทุกชาม ชิมแล้วก็จัดว่าแซ่บ แต่ก็ปรุงเพิ่มอยู่ดี สำหรับเราอ่อนเปรี้ยวและเผ็ดไปนิดจ้า 

โดยรวมราคาสูงเหมือนกัน ปริมาณต่อชามไม่ได้เยอะมาก แต่เค้าก็ใช้ของค่อนข้างดีเลย พวกพริก /ถั่ว ก็คั่วเอง ดูพวงเครื่องปรุงแล้วก็ใช้ของดี น้ำมะนาวสด , น้ำปลาทิพรส (บางร้านใช้น้ำส้มสายชู+น้ำปลาผสม) แต่ซีฟู๊ด(กุ้งกะปลาหมึก) เหมือนจะเป็นแบบแช่แข็งนะ

เบ็ดเสร็จ 210 บ. มีคูปองสะสมแต้มให้ด้วย ครบ 100 บ.ได้ 1 คะแนน ครบ 5 คะแนนฟรีเกี๊ยวทอด 1 จาน ครบ 10 คะแนนฟรีก๋วยเตี๋ยวหมู 1 ชาม ก็เป็นอีกร้านแถวบ้านที่ฝากท้องได้ยามค่ำ ๆ ใครผ่านมาแถวนี้แวะชิมดูได้จ้า